SF-leder Pia Olsen Dyhr og DF-formand Kristian Thulesen Dahl lancerer mandag et fælles udspil mod lave lønninger til udenlandske lastbilchauffører.

Udspillet skal sætte en stopper for, at danske chaufførers job forsvinder til udlandet grundet lavere lønninger.

Udspillet præsenteres på rastepladsen Hylkedal ved Kolding.

»Social dumping i vejgodstransporten risikerer at tvinge danske vognmænd og danske chauffører - på danske løn- og arbejdsvilkår fra hus og hjem,« lyder det i udspillet.

Social dumping bruges af nogen som betegnelse for personer - ofte udlændinge - der arbejder på dårligere vilkår, end der normalt er gældende.

Det er en udvikling, der har stået på i flere år, men nu skal der trykkes hårdt på bremsen, mener de to partier.

De vil forpligte landets kommuner til at kontrollere rastepladser og forbyde såkaldte chaufførhoteller i industriområder med hvilepladser til udenlandske chauffører.

Partierne håber på at gøre kampen til et valgtema frem mod kommunalvalget 21. november.

De vil etablere en særlig politienhed, der sammen med Skat skal have området som særligt fokusområde.

Der skal oprettes et videnscenter og indføres tidsbegrænsninger for parkering på samtlige rastepladser, så de ikke benyttes til langtidsparkering.

Det vurderes at koste »et tocifret millionbeløb«, og udspillet tages med til de igangværende finanslovsforhandlinger med VLAK-regeringen.

Socialdemokratiet tager imod udspillet med åbne arme, siger ordfører Mattias Tesfaye (S) til DR Nyheder.

Dermed er der 90 mandater, og der tegner sig et flertal for forslaget.

Transportminister Ole Birk Olesen (LA) ønsker ikke at stille op til interview med DR Nyheder.

Han oplyser, at regeringens indstilling er, at problemet skal løses på EU-plan.

/ritzau/